18.9.2023
SL
Uradni list Evropske unije
L 229/3
(8)
Glede na globalizirano naravo oskrbovalne verige polprevodnikov je mednarodno sodelovanje s tretjimi državami pomemben element za doseganje odpornosti polprevodniškega ekosistema Unije.
Ukrepi, sprejeti na podlagi te uredbe, bi morali Uniji omogočiti tudi, da ima kot center odličnosti izrazitejšo vlogo v bolje delujočem globalnem, medsebojno odvisnem polprevodniškem ekosistemu.
V ta namen bi moral Evropski odbor za polprevodnike Komisiji svetovati o zadevah v zvezi z usklajevanjem teh prizadevanj in krepitvijo sodelovanja v globalni vrednostni verigi polprevodnikov med Unijo in tretjimi državami ter po potrebi upoštevati stališča Industrijskega zavezništva za procesorje in polprevodniške tehnologije ter drugih deležnikov.
(9)
Unija in države članice bi lahko v skladu z mednarodnimi obveznostmi in veljavnimi postopkovnimi zahtevami sodelovale, tudi po diplomatski poti, z mednarodnimi strateškimi partnerji, ki so v prednostnem položaju v industriji polprevodnikov, da bi poiskale rešitve za okrepitev zanesljivosti oskrbe in odpravo prihodnjih motenj v oskrbovalni verigi polprevodnikov, na primer motenj, ki so posledica izvoznih omejitev tretjih držav, ter za ugotovitev razpoložljivosti surovin in vmesnih proizvodov.
To lahko po potrebi vključuje usklajevanje v ustreznih mednarodnih forumih, sklepanje naložbenih in trgovinskih sporazumov ali druga diplomatska prizadevanja v skladu z veljavnimi postopkovnimi zahtevami ali sodelovanje z ustreznimi deležniki.
(10)
Da bi nadgradili zavezo o izpolnjevanju potreb po delovni sili v celotni oskrbovalni verigi polprevodnikov, bi morala Komisija zagotoviti sinergije z obstoječimi programi Unije ter skupaj z mednarodnimi strateškimi partnerji podpirati in spodbujati države članice pri oblikovanju pobud, ki prispevajo k izmenjavi akademskega znanja.
(11)
Unija ima jasen cilj spodbujati mednarodno sodelovanje in izmenjavo znanja, ki temeljita na interesih Unije, vzajemnih koristih, mednarodnih zavezah in, kolikor je mogoče, vzajemnosti.
Kljub temu bi lahko kršitev pravic intelektualne lastnine, nepooblaščeno razkritje poslovnih skrivnosti ali uhajanje občutljivih nastajajočih tehnologij v sektorju polprevodnikov ogrozili interese varnosti Unije.
Komisija zato preučuje konkretne predloge za okrepitev naložbenega okvira Unije in okvira Unije za nadzor izvoza.
Poleg tega bi morale Unija in države članice sodelovati s strateškimi partnerji, da bi okrepili skupni vodilni položaj na področju tehnologije in industrije v skladu z veljavnimi postopkovnimi zahtevami.
(12)
Za sektor polprevodnikov so značilni zelo visoki razvojni in inovacijski stroški ter zelo visoki stroški gradnje najsodobnejših obratov za preizkušanje in potrjevanje v podporo industrijski proizvodnji.
To neposredno vpliva na konkurenčnost in inovacijsko zmogljivost industrije Unije, pa tudi na zanesljivost oskrbe in odpornost polprevodniškega ekosistema Unije.
Glede na izkušnje z nedavnimi pomanjkanji v Uniji in po svetu ter hiter razvoj tehnoloških izzivov in inovacijskih ciklov, ki vplivajo na vrednostno verigo polprevodnikov, je treba z vzpostavitvijo Pobude okrepiti obstoječe prednosti Unije in tako povečati njeno konkurenčnost, odpornost ter raziskovalno in inovacijsko zmogljivost.
(13)
Države članice nosijo glavno odgovornost za ohranjanje trdne industrijske, konkurenčne, trajnostne in inovacijske podlage Unije.
Vendar narava in obseg raziskovalnih in inovacijskih izzivov na področju polprevodnikov zahtevata skupno ukrepanje na ravni Unije.
(14)
Da bi Uniji zagotovili zmogljivosti za raziskave in inovacije na področju polprevodniške tehnologije, ki so potrebne za ohranjanje vodilne vloge pri naložbah v raziskave in industrijo na najvišji ravni, pa tudi za premostitev zdajšnje vrzeli med raziskavami in razvojem ter proizvodnjo, bi morale Unija in države članice bolje usklajevati svoja prizadevanja in sovlagati.
Sedanji izzivi polprevodniškega ekosistema Unije zahtevajo uresničitev obsežnih zmogljivosti in skupna prizadevanja držav članic, pri čemer Unija podpira razvoj in uporabo obsežnih zmogljivosti.
Ta skupna prizadevanja vključujejo zagotavljanje finančnih sredstev v skladu z ambicijami Pobude za podporo razvoju in splošni razpoložljivosti inovativnih zmogljivosti in obsežnih digitalnih infrastruktur, ki vključujejo platformo za virtualno načrtovanje, pilotne linije, tudi za kvantne čipe, ter širjenje znanja, spretnosti in kompetenc v korist celotnega ekosistema polprevodnikov.
Za dosego tega bi morale Unija in države članice upoštevati cilje dvojnega zelenega in digitalnega prehoda.
V zvezi s tem polprevodniške naprave in proizvodni procesi prinašajo pomembne priložnosti za zmanjšanje okoljskega in še posebej ogljičnega vpliva industrije, s čimer prispevajo k ambicijam, na primer iz sporočila Komisije z dne 14. julija 2021 z naslovom „Pripravljeni na 55: uresničevanje podnebnega cilja EU za leto 2030 na poti do podnebne nevtralnosti“, Mehanizma za okrevanje in odpornost,